Vom Belize Grenzübergang bini mit em Bus direkt nach Belize City gfahre. Die ganz Fahrt vo de Grenze het 3 Stunde duret und isch sehr abwechsligsrich gsi. Was mir vorallem ufgfalle isch sind die bunte farbebrächtige Hüser gsi.  Woni in Belize City a cho bin isches scho dunkel sie. Leider isches um die Zit kei Ferre me nach Caye Caulker me gfahre suscht wäri  grad wieter.      Mer  seit, dass Belize City sehr gföhrich segi vorallem i de Nacht. Doch de Hunger isch den grösser gsi wie d'Angst so das ich miteme Engländer den glich id Stadt goge esse bin.  Doch uf em Weg hemmer den doch es paar komischi kauze gse so das mer nach em esse direkt is Hotel zrug sind.  Am nöchste Tag isches den mit em erste Boot am 7 am morge nach Caye Caulker gange.  Ich han mich gfeut wie es chlises chind, da ich scho so viel vo dere Insle kört han.      Nachere Stund hani den Caye Caulker  erreicht und han grad uf anhib es schöns Hostel gfunde direkt am Meer. Als erstes bini den mal die ganz Insle goge us checke gange.  Die Insle isch en ware Traum und das Tourquise blaue Wasser machts no spezieller.  Es isch eine vo de schöntst Plätz woni bis jetzt uf minere Reis gse han au drum wills nöd all zu viel Backpacker und Traveler het. Zum mim erstunde isches den au nöd so tür gsi wie ich eigentlich vermuetet han.      Am Abig hend überall die Foodständ am Strand uf gmacht. Es isch recht  schwierig gsi zum sich entscheide, da alles so guet usgse und gschmöckt het. Doch nach churzem abchecke hani den bim Dickste Koch ( das isch ja immer es guets Zeiche )en platz gfunde. A dem Abig hani Lobser und Riss ka. Wau isch das guet gsi und das ganze für es paar Dollar. Bi Eus Diheime hetti das sicher s'vierfache kostet.      Es isch nöd viel los gsi uf dere Insle doch das isch genach das gsi was ich gsucht han. Am zweite Tag den sind Christina und Kristense au uf de Insle a cho und es het es schöns Wiedersehe ge.  Mit Ihne hani den au die nöchste Tage uf de Insle verbracht. Meistens simmer am Strand gsi und hend das schöne Wetter gnosse.  Da Belize eis vo de Weltschönste Korallerief het isches für mich es muss gsi da goge z'Tauche. Doch das ganze Abendtür isch den nöd so ganz billig gsi wie ich mir das erhofft han. Für en ganze Tag uf em Boot mit drü Tauchgäng hani stolzi 190 Dollar müesse zahle was mis Budget i dere Wuche recht gsprenngt het.  Doch es het sich wuerkli glohnt! Bi Tagesanbruch am 5 am isches  den mit em Schiff los gange richtig Blue Hole. Das isch eis vo de Bekanntischte Tauchplätz i de Welt.  Doch erlichgseit het mich s'Blue Hole nöd wuerkli fasziniert. Es isch eifach es Tüfs loch gsi mit Stalactite. Doch die andere zwei Tauchgäng a dem Tag sind den de Hammer gsi. Z'erst hemmer s'Lighthouse Reef taucht und den zum schluss no s'Aquarium.      Bi beidne Tauchgäng hani Hunderti vo bunte Fisch gse und bin us em stune gar nümme use cho. Am liebste wäri es paar Stunde det une bliebe doch leider isch de Tank  nochere Stund den leer gsi. Ich hetti all zu gern no es paar anderi Tauchgäng gmacht doch die überriessene Tauchprice hends den nöd zue gla.  Doch au ohni wietere Tauchgäng hani e super Zit uf Caye Caulker verbracht.      Vermuetlich wär ich no es paar Wuche länger bliebe uf dere Insle doch mis Visum für Belize hets leider nöd zu gla. So hani Belize nach über einere Wuche verla und bin mit mini beidne Norwegische Begleiterinne richtig Guatemala wieter greist.